Μια ημέρα (μυθιστόρημα)

Μια ημέρα (αγγλικός τίτλος: One Day) είναι μυθιστόρημα του Άγγλου συγγραφέα Ντέιβιντ Νίκολς που δημοσιεύτηκε το 2009. Παρουσιάζει στιγμιότυπα από τη ζωή και τη σχέση ενός ζευγαριού από τη γνωριμία τους και για τα επόμενα 20 χρόνια, κάθε κεφάλαιο αφιερώνεται σε μία μέρα του χρόνου. 

Το μυθιστόρημα απέσπασε θετικές κριτικές και έλαβε το βραβείο Galaxy του Βιβλίου της Χρονιάς για το 2010.   Μεταφράστηκε σε 40 γλώσσες και πούλησε πάνω από 5 εκατομμύρια αντίτυπα σε ολόκληρο τον κόσμο. 

Το 2011 ο συγγραφέας το διασκεύασε σε σενάριο για ταινία. Μια τηλεοπτική σειρά έκανε πρεμιέρα στις 8 Φεβρουαρίου 2024.    

 Υπόθεση 
Ο Ντέξτερ Μέιχιου και η Έμμα Μόρλι, μετά την αποφοίτησή τους από το πανεπιστήμιο του Εδιμβούργου στις 15 Ιουλίου 1988, περνούν τη νύχτα μαζί (χωρίς να ολοκληρώσουν τη σχέση τους). Είναι τελείως διαφορετικοί χαρακτήρες, ο Ντέξτερ είναι ένας γοητευτικός και επιπόλαιος νεαρός της υψηλής κοινωνίας και η Έμμα μια έξυπνη και συνειδητοποιημένη ιδεαλίστρια από τον βορρά της Αγγλίας. Μιλούν για το μέλλον τους, εκείνη θέλει να αλλάξει τον κόσμο, αυτός θέλει να έχει μια ευχάριστη και λαμπερή ζωή. Την επόμενη μέρα, πρέπει να τραβήξουν χωριστούς δρόμους, ωστόσο, η γνωριμία είναι η αρχή της φιλίας τους.  

Στη συνέχεια, παρουσιάζονται στιγμιότυπα από τη ζωή και τη σχέση τους κάθε 15 Ιουλίου για τα επόμενα 20 χρόνια, κάθε κεφάλαιο αφιερώνεται σε έναν χρόνο. 

Η Έμμα αρχίζει να γράφει και να παίζει σε θεατρικά έργα, χωρίς επιτυχία, ενώ ο Ντέξτερ ταξιδεύει σε όλο τον κόσμο και απολαμβάνει τη ζωή πίνοντας και βγαίνοντας με γυναίκες. Τελικά, μετακομίζουν και οι δύο στο Λονδίνο, όπου η Έμμα εργάζεται σερβιτόρα, ενώ ο Ντέξτερ γίνεται επιτυχημένος τηλεοπτικός παρουσιαστής. 

Αν και υπάρχουν διάφορες προσπάθειες και από τις δύο πλευρές να ξεκινήσουν μια σχέση, οι συμπτώσεις τους εμποδίζουν να είναι μαζί. Παραμένουν φίλοι, και αν και έχουν σχέσεις με άλλους, ο καθένας λαχταρά κρυφά τον άλλον. Έρχονται πιο κοντά μετά τον θάνατο της μητέρας του Ντέξτερ, πηγαίνουν μαζί διακοπές στην Ελλάδα αλλά δεν παραβιάζουν τους «κανόνες» της φιλίας τους. 

Η Έμμα χωρίζει με τον φίλο της, τον Ίαν, αφού συνειδητοποιεί ότι προσπαθεί να δημιουργήσει μια ζωή με κάποιον που δεν αγαπά. Αυτή την περίοδο καταφέρνει να βρει δουλειά σαν καθηγήτρια. Ο Ντέξτερ, εν τω μεταξύ, αντιμετωπίζει πρόβλημα με το ποτό και τα ναρκωτικά και η καριέρα του αρχίζει να καταρρέει.

Η φιλία τους γίνεται όλο και πιο δύσκολη, η Έμμα πληγώνεται συνεχώς από τον Ντέξτερ, ο οποίος προσπαθεί να κρύψει τα συναισθήματά του τόσο από εκείνη όσο και από τον εαυτό του. Τελικά, αφού  ο Ντέξτερ της φέρθηκε με αγένεια σε ένα εστιατόριο, η Έμμα διακόπτει τη φιλία.

Στον γάμο της πρώην συγκατοίκου της Έμμα, συναντιούνται ξανά. Η Έμμα παραδέχεται ότι τον σκέφτεται. Σε αυτή τη συγκυρία, μόλις τελείωσε τη σχέση της με έναν συνάδελφό της και ο Ντέξτερ έχει σχέση με τη Σίλβι, η οποία είναι έγκυος. Ο Ντέξτερ προσκαλεί την Έμμα στον γάμο του.

Η Έμμα προσπαθεί να ξεπεράσει τα προβλήματά της και αρχίζει να γράφει, το πρώτο παιδικό μυθιστόρημά της είχε μεγάλη επιτυχία και πηγαίνει στο Παρίσι με την ελπίδα να γράψει ένα δεύτερο. Ο Ντέξτερ είναι άνεργος και προσπαθεί να ανταποκριθεί στον ρόλο του πατέρα μετά το διαζύγιό του με τη Σίλβι, η οποία έκανε σχέση με άλλον. Επισκέπτεται την Έμμα στο Παρίσι, όπου μαθαίνει ότι έχει γνωρίσει κάποιον άλλο. Για πρώτη φορά της εξομολογείται τα συναισθήματά του. Η Έμμα επιλέγει τον Ντέξτερ.

Η Έμμα και ο Ντέξτερ αρχίζουν να βγαίνουν, παντρεύονται και είναι ευτυχισμένοι, η Έμμα ανησυχεί μήπως δεν μπορέσουν να αποκτήσουν παιδί. Ο Ντέξτερ ανοίγει ένα καφέ και βρίσκεται στο δρόμο της επιστροφής στην επαγγελματική επιτυχία.

Την επέτειο της ημέρας που γνωρίστηκαν μετά την αποφοίτησή τους, το ζευγάρι έχει ραντεβού για να δουν ένα σπίτι. Καθ' οδόν, η Έμμα έχει ένα ατύχημα με το ποδήλατο και σκοτώνεται. Μετά τον θάνατό της, ο Ντέξτερ βρίσκεται σε απόγνωση. Αρχίζει να πίνει ξανά.

Τον παρηγορούν η πρώην σύζυγός του Σίλβι, ο πατέρας του και η κόρη του. Τρία χρόνια μετά τον θάνατο της Έμμα, ο Ντέξτερ ταξιδεύει με την κόρη του στο Εδιμβούργο, όπου γνωρίστηκαν με την Έμμα, και μαζί ανεβαίνουν στο Κάθισμα του Αρθούρου, τον ίδιο λόφο που είχαν ανεβεί με την Έμμα 19 χρόνια νωρίτερα.

Το βιβλίο τελειώνει με αναμνήσεις του Ντέξτερ για το τι συνέβη την ημέρα που συναντήθηκαν: το αποχαιρετιστήριο φιλί τους μετά το βράδυ και η υπόσχεση να μείνουν σε επαφή.

 Σχόλια 

 Στα είκοσι χρόνια που διαδραματίζεται το βιβλίο, περιγράφεται μόνο η 15η Ιουλίου, αλλά όχι η ενδιάμεση περίοδος. Αυτό που συμβαίνει στο διάστημα μεταξύ αυτών των ημερών μεταφέρεται μόνο μέσα από τις σκέψεις και τις συνομιλίες των χαρακτήρων. Τις ημέρες της 15ης Ιουλίου, ο συγγραφέας αλλάζει την οπτική γωνία μεταξύ των βασικών χαρακτήρων Έμμα και Ντέξτερ.
 Ο Νίκολς θυμάται ότι ως μαθητής διάβασε ένα απόσπασμα από το μυθιστόρημα Η Τες των ντ' Υρμπερβίλ (1891) του Τόμας Χάρντι, στο οποίο η Τες συνειδητοποιεί ότι εκτός από τα γενέθλια και τις επετείους «υπήρχε μια άλλη ημερομηνία, μεγαλύτερης σημασίας για εκείνη από αυτές, αυτή του θανάτου της… μια μέρα που ήταν αόρατη μεταξύ όλων των άλλων ημερών του χρόνου, που δεν έδινε κανένα σημάδι». Είκοσι χρόνια αργότερα, ο Νίκολς διασκεύασε το μυθιστόρημα του Χάρντι για το BBC και θυμήθηκε το απόσπασμα. «Ήταν πάλι εκείνη η συνηθισμένη μέρα που αποδεικνύεται ότι δεν είναι καθόλου συνηθισμένη». Αυτό του έδωσε την ιδέα για ένα μυθιστόρημα στο οποίο η ημερομηνία θανάτου ενός σημαντικού χαρακτήρα θα αποτελούσε τη βάση για τη ζωή των χαρακτήρων, χωρίς τα γεγονότα των υπόλοιπων 364 ημερών.

 Διασκευές 

 Το 2011 έγινε κινηματογραφική ταινία, σε σκηνοθεσία της Λόνε Σέρφιγκ, με τίτλο One Day και σενάριο του Ντέιβιντ Νίκολς. Πρωταγωνιστές η Αν Χάθαγουεϊ και ο Τζιμ Στέρτζες.
 Το 2024 διασκευάστηκε σε τηλεοπτική μίνι σειρά, σε διανομή του Netflix, με τον ίδιο τίτλο. Πρωταγωνιστές η Αμπίκα Μοντ και ο Λίο Γούνταλ.

 Μετάφραση στα ελληνικά 

 Μια ημέρα, μτφ. Γωγώ Αρβανίτη, εκδ. Μίνωας, 2018 

 Παραπομπές 

Κατηγορία:Βρετανικά μυθιστορήματα
Κατηγορία:Μυθιστορήματα που έγιναν ταινίες
Κατηγορία:Μυθιστορήματα που έγιναν τηλεοπτικές σειρές